정조 5년
辛丑八月初八日卯時。上具翼善冠袞龍袍。御涵仁亭。抄啓文臣製述文臣。製述文臣專經講入侍時。承旨以下。行四拜禮後。命承史先爲入侍。行都承旨嚴璹。左承旨徐有防。右承旨李在學。左副承旨金宇鎭。右副承旨閔鍾顯。同副承旨黃昇源。假注書趙興鎭李祖承。編修官張顯慶。記事官金鳳顯。以次進伏訖。上曰。抄啓文臣製述懸題後。當殿座明政殿。試官及應製人。先入就位。可也。引儀引試官以下抄啓文臣。行四拜禮。試官李徽之鄭民始沈念祖鄭志儉李秉模金宇鎭。以次進前。徽之曰。近日朝晝異候。此時聖體。若何。上曰。一樣矣。上曰。頃日黔巖草圖書。卿果善書。而卿之書此碑文。事不偶然。誠貴矣。徽之曰。臣誠與有榮幸矣。上曰。昨聞畿伯言。今日當畢刻云。卿亦欲印出乎。徽之曰。私自印出。事體未安。故方趑趄矣。上曰。不必然矣。印出。好矣。璹曰。廳注書李祖承。當參抄啓製述。而今方入侍。何以爲之乎。上曰。出去應試。事變注書替入。可也。事變注書李萬榮進伏。上命民始書試題。黔巖事蹟碑銘竝引。上曰。此解題。近日經入侍人外。他文臣則似或不知。御題雖無懸解之規。而此與儒生製述有異。不必爲拘。碑記中段段節該。只書事實以揭。可也。民始仍節該以書。宇鎭奉題。立於階上。懸題官跪受懸題。上曰。應試之員。數旣不多。庭亦廣敞。使之遠遠各坐也。上曰。再昨之雨。必多損稼。而今則快晴。爲民事悶慮之餘。極可幸也。徽之曰。今年穡事。大抵旱澇爲災。而臣向聞湖南消息。則如錦山等邑年事。稍登云矣。上曰。見今市直。何如云耶。徽之曰。八斗之直。不過一緡之銅云。以此推之。峽農可謂豐登。而沿海諸邑。則不免歉荒云矣。在學曰。向日專經講時。試官旣行拜禮。今日則乃是繼講。試官不必更爲行禮。只今日新受點試官。似當行禮矣。上曰。然矣。徽之曰。陵幸已涓日。此時動駕。下情不勝悶然矣。上曰。非不然矣。今年此月。誠是進不得退不得矣。民始曰。惠慶宮湯劑。連爲製入乎。上曰。姑爲停止。可也。命試官姑退。上曰。都承旨旣是試所承旨。留在此處。可也。仍詣明政殿陞座。製述試官讀券官鄭存謙金熤鄭昌順。對讀官趙時偉李晉圭李世奭宋煥喆。殿講試官考官徐命善李性源鄭一祥。參考官金尙集柳義養申應顯洪明浩。命善性源尙集。以前試官。不參拜禮率應試應講人。行四拜禮後。分東西進伏。存謙命善曰。雨意快晴。日氣淸朗。聖體。若何。上曰。一樣矣。命善曰。臣於入來時。目見應試人姜彙鈺。有脚病不能行步。今方匍匐來待於闕外。而實病如此。無路入參矣。上曰。然則退去之意。分付。可也。上曰。製述人中。明經科。不得呈券者。使之只爲應講。而丁酉以後明經科。則旣有其時傳敎。無得不製事。分付。論表製述人。分東西庭列坐。可也。仍命書論表題。懸揭後。上還入涵仁亭。承史侍衛以次隨入。講試官進伏。上曰。講員次次呼名以入。上曰。時限漸近。抄啓文臣。使之斯速呈券。而呈券時試官。有見知之慮。混雜收券。可也。抄啓製述試券畢捧後。上曰。日昨御製及纂輯堂上賡韻。卿等見之乎。命善曰。御製則見之。而諸臣賡進。則姑未得見矣。下賡韻軸。命宇鎭讀奏。上曰。初則欲內外纂輯廳。竝爲宣醞矣。外廳堂上中。有不進人。故只於內廳宣醞矣。御製與賡進韻皆揭板。而諸臣詩則各令親書。好矣。伊日宣醞時。別兼便同主人。主人豈獨不賡進乎。仍命鄭東浚徐龍輔金載瓚進前。敎曰。卽刻製進。仍命承旨。各給筆札。三別兼卽席賡進。上曰。神速而善作矣。命善等曰。非但速作。詩亦圓典矣。命志儉。使之一體揭板。東浚等先退。命考講姑停。抄啓製述試官。進前考券。上曰。今番則諸作。比前頗勝矣。諸試官議定等次也。自一天至四天文。而諸試官敲推不能定。上曰。一二四天。引表根據。句作精鍊。三天文則綴文非不有力。而旣無引表。當下於三作矣。仍命批於四篇。民始曰。以臣所見。三天文上一半。雖無警誰。下一半。眞作家筆法。不特不下於三表。反復勝矣。上曰。僉意。何如。徽之曰。臣意則三表俱是善作。比三天當優一等矣。念祖志儉曰。三天文。善則善矣。而三表似勝。三表固無優劣之懸截。而二天句法。往往有一三天所無之語矣。上曰。領相之意。何如。入侍諸文任。雖非抄啓試官。各言所見。可也。命善性源等曰。四作俱是高手。而以格式言之。表當先於序矣。諸試官反復爭難。上曰。三天序。終不如三表。而三表則文體之善旣同。命批之數略同。以同等書之。更爲比較。三天則下一等。好矣。僉曰。然矣。一天二天四天。竝書三上。三天書三中。拆名。洪仁浩鄭東浚徐鼎修爲三上。徐龍輔爲三中。上曰。誠奇才矣。題固不易。而如是善作。誠難矣。諸試官曰。燭刻製呈。文多警句。實難矣。民始曰。三天文雖是拆名之後。臣意則終不知其下於三表矣。上曰。徐龍輔於經義與行文。乃是所長。而四六則少下於三人矣。更當比較。三上三人。卽爲待令。可也。命落券拆封。至李祖承。上曰。今番則果未善作。而如此難題。能優優成篇。誠奇矣。命善民始曰。抄啓製述之擧。諸文臣俱有勸獎之益。而至於李祖承。則最有速效。如是不已。則豈不成就乎。作成之聖意。不勝欽仰矣。上曰。洪履健何爲見落乎。僉曰。今番則果未善作。文亦有得失而然矣。命有防書傳敎曰。江都實錄。今日當奉來。京史庫實錄。尙未畢抄。堂上勢將加差。加差然後。可及於先朝實錄校正時。右副承旨閔鍾顯。纂輯堂上差下。使之明日仕進。上命昇源曰。春秋館堂上。今日內復命與否。知入。昇源承命出回奏曰。問於畿營。則今當復命云矣。命宇鎭書傳敎曰。先朝寶鑑纂輯後。先爲進呈。業有筵敎。而一依先朝御製進呈訓書及寶鑑時例。參用。內閣列朝御製進書儀。大臣以下。以朝服磨鍊事。分付禮曹。上曰。文兼移除玉堂。則文兼之應遞前例。其果考出耶。宇鎭曰。昨夕下敎後。問于該曹。且考文獻備考及續大典。無可據之例。以軍門從事官。若除臺職。則從事官自在應遞云矣。上曰。是故從事官若帶臺銜。則不爲從事於軍門。而臺職旣遞之後。還有行公之例矣。又命書傳敎曰。李領敦寧留都。又敎曰。文臣製述試官。進前考券。上曰。刑參則點檢落軸。可合更外者。揀出。可也。曾有更外。竝出榜目之例。近亦連爲遵行乎。宇鎭曰。自數年前。更外竝爲出榜矣。上曰。比較三文臣。連爲催促。而何至今不爲待令乎。入來後。試官則更勿行禮。只呼應製人。入就位之意。分付贊儀。可也。少頃。東浚鼎修仁浩入來。命民始將書比較書題。上顧壁上所揭秋月揚明輝之句曰。此句正合時景。以此書出。可也。民始書七言四韻律詩題秋月揚明輝。押輝書訖懸之。仍敎曰。勿爲祕封。試官讀表一篇之頃。卽爲製進之意。催促。三文臣卽刻一時呈券。上曰。應製人勿爲退去。留在庭中。可也。命善等曰。毋論所作之善不善。可謂倚馬之才矣。上曰。此試券。亦令無從呈券次第。混雜作軸。勿使試官知之也。命宇鎭持試券讀奏。至第一篇蚌珠碧海知應吐。螢火靑林不敢飛之句。上曰。好矣。僉曰。神奇矣。至第二篇載酒豪人初解纜。看書詞客半扃扉之句。僉曰。此則尤勝矣。至第三篇。僉曰。此則不如上二篇。而亦可謂善作矣。大抵如此速作。雖湖堂漏水之限。亦難若是之敏速矣。上曰。書等第次。可也。僉曰。第一篇當爲壯元。第二篇當爲第二。第三篇當爲第三。而第三篇一句之內。疊書氣字。雖是臨急誤書之致。大段爲欠矣。上曰。急急呈券。必是誤書。此何足爲欠耶。三文臣誠奇才矣。此亦書同等。更爲較藝。好矣。命善等曰。然矣。姑不拆名。雖未知其篇爲某作。而神速善作如此。實所罕有之才。雖古之八义七步。何以加此。七言四律。乃是不易成之文。頃刻製呈。雖僅僅具簾成篇。固已難矣。況其全篇圓滿警發。可謂一代神才矣。仍命書等。三篇皆爲三上。三文出示。三文臣使之進前。各取其文。東浚鼎修仁浩。次第進前。第一篇卽鼎修之作也。第二第三。卽東浚仁浩之作也。僉曰。疊書氣字。卽洪仁浩所作。少不如東浚鼎修之作。而此亦神速善作矣。東浚鼎修之詩。雖謂之名作。實非過語。使工於詩者。終日苦吟費思。何能過於此作耶。固知此三人才學之拔萃。而亦不料若是之神異矣。上曰。再疊前題。使之製進。而今番呈券。則限以讀論一篇之頃也。三文臣。更下庭應製。仍命繼考文臣製述試券。上曰。一篇讀將盡矣。連爲催促。讀過論一篇。三文臣一時呈券。上曰。比初製時少遲。而此亦可謂神速矣。命善存謙等曰。其間不過讀十餘行之頃矣。上曰。又如俄者例。混雜作軸也。讀至第一篇。僉曰。今作尤勝於前作。鯨背采湖停酒問。簫鳴赤壁滿船歸之句。天然善成。無一字疵類。異哉異哉。至第二篇。僉曰。善作而少損於此作矣。至第三篇。僉曰。此則最下於兩作。而一言蔽曰神才矣。仍書等後。又命三文臣進前。各持其文。東浚爲三上。鼎修爲三中。仁浩爲三下。命善存謙徽之等曰。今日三文臣事。爲國可賀也。固知我殿下作成之化。有以致之。而年少名官。有如此奇才。雖在古人才盛時。何以過此。上曰。今日之擧。足爲生光矣。僉曰。不但生光而止。可謂鳴國家之盛。此臣等所以不勝欣幸者矣。一日之內。一表三律。不移時製進。而文亦穎發。古亦似無是也。仍命璹書傳敎曰。今朔抄啓文臣當次親臨製述時。製述三次三上。副司果鄭東浚。半熟馬一匹賜給。再次三上比較三中。應敎徐鼎修。再次三上。比較三下。佐郞洪仁浩。兒馬一匹賜給。每月抄啓文臣製述。計等論賞。而今日則隨題更試。燭刻成篇。旣出拔例之意。有此示嘉之擧。此後計等時。今番居首人等第通計事。內閣知悉。命三文臣先退。仍繼考文臣製述試券。至論一篇。上曰。此果善作矣。書等三上。拆名。乃禮曹正郞李家煥。上曰。名下無虛。瞥見其文。已知其超等矣。此人前後凡囚次壯元矣。表三下宋銓拆名後。仍命諸試券。以次書等。上曰。一日之內。三文臣中。一人爲三次三上。二人爲再次三上。李家煥爲論三上居首矣。僉曰。此四文臣。具是一代之奇才矣。命善曰。如李家煥者。旣知其才識之出類。則在朝家用人才之道。宜有別般弊用之擧矣。上曰。卿言是矣。仍命繼講。講員以次進講。上曰。講員姓名。謄書之際。多有做錯。當該注書推考。仍命榻敎曰。當該注書推考。有防曰。前正郞南述毅。成均館學諭馬思仁。製述後。當爲應講。而落漏於原書啓追書啓中。不得應講云。該曹之不能照察。事甚未安。當該堂郞推考。何如。上曰。依爲之。出擧條有防曰。講員尹持範。應講之際。笑語相雜。從重推考。何如。上曰。依爲之。出擧條上曰。講章誤書。當該注書推考。命書榻敎曰。當該注書推考。講畢。命書傳敎曰。專經講員不通人中。有纂輯郞廳矣。未及閑習。事勢似然。原傳旨中分揀。若此則不可異同。竝以推考捧傳旨。書訖。左通禮跪啓禮畢。試官侍衛承史。以次退出。時已迫曛。